钦定古今图书集成/历象汇编/庶征典/第161卷 > 《汉书》 > 《五行志》
## 钦定古今图书集成/历象汇编/庶征典/第161卷 > 《汉书》 > 《五行志》

传曰：“好战攻，轻百姓，饰城郭，侵边境，则金不从革。”《说》
曰：“金西方，万物既成，杀气之始也。故立秋而鹰隼击，
秋分而微霜降。其于王事，出军行师，把旄仗钺，如火
烈烈。”又曰：“载戢干戈，载櫜弓矢，动静应谊，说以犯难，
民忘其死。”如此则金得其性矣。若乃贪欲恣睢，务立
威胜，不重民命，则金失其性。盖工冶铸金铁，金铁冰
滞涸坚，不成者众，及为变怪，是为“金不从革。”